Spus e spusa

Igl era ina giada in salip che vuleva maridar. El era plitost in solitari e da nagin. Guardond per sia stiva fraida e quieta enturn, pensava el savens: «Ina dunna che faschess bain il perchasa ed avess quità da mai, quai na fiss betg mal. Ma ina prusa stuessi esser ed ina legra che pudess vertir mes sunar. Gea, ussa che la stad vegn», dat el il chau, «èsi da far la pel plaina en chasa ed or da chasa. E bittar mes mastergn da musicant dal tempel en e far lavurs da dunnas, na gliez na va betg. Jau stoss avair ina dunna!»

Era oz fa el tals patratgs. Ed el sgara e gizza cun la chomma lunga sur las cordas da sia gìa vi: srrr, srr, srr!

Lura va el vi sper la fanestra da sia chasetta verda e guarda viadora. Insanua chanta in fringhel sin ina chaglia.

«Uschè bain sai jau era far musica», pensa il salip: srrr, srrr, srrr!

En quel mument vegn la vischina furmicletta or da sia chasa. Ella porta in chanaster sut bratsch e va per la senda vi.

«Guarda», pensa il salip, «la furmicletta è era gia alerta. E co ch’ella è creschida e vegnida bella dapi l’onn passà. Tge stupenta matta. Ed ella para ina vaira pulita. Ina matta sco fatga per tai! Gea, quai fiss per franc la dretga. Ti dumondas ella! Dumandar na custa nagut.» Srrr, srrr, srrr!

Hop! Il salip prenda chatsch e sgola en ina lunga vieuta or da fanestra. El sa tschenta amez la senda e gist avant ils pes da la furmicla!

«Per l’amur da Dieu!», di lezza. «Tge tema che jau hai tschiffà. Jau hai tut il battacor. Tge pensas pomai da far talas chaussas? Na sas betg far sco autra glieud, ti sturnichel?»

«Bun di, furmicletta, e nagut per mal. Jau na vuleva franc betg far tschiffar tema. Ed es era levada? E co ha tia glieud passentà il lung enviern? Tut en gamba?»

«O, betg uschè mal. Nus essan tuttas vaira bain en pe. E nua vas ti?»

«O jau, sas, a ti vi jau dir: jau tschertg da maridar. Jau stoss avair ina dunna, chapeschas?»

«Guarda qua! Propi ina dunna? Ed enconuschas ina che vuless tai?»

Ussa vesa noss bun salip en che la chaussa na va betg da sasez. El zappitscha in pau d’ina chomma sin l’autra e tragutta duas trais giadas la spida. Lura smuglia el la resposta per la bucca enturn e vegn finalmain ora cun il marmugn: «Gea, hm, jau manegel, sas, jau hai pensà...», el fruscha giu duas grossas stellas, «basta, crai ni lascha star, jau vuless gist tai. Vuls ti mai?»

«Tge che ti dis! Ma gea, gugent, sche mo ti es cuntent.» E la furmicla vegn bravamain cotschna.

«Sche bun, lura lain nus maridar. E cura lain nus far nozzas? Jau faschess damaun.»

«O mo plaun, mes char salip. Tut a la svelta na va quai lura tuttina betg. Nus stuain l’emprim ponderar da tuttas sorts chaussas. Sas, mo il resti, tge lavur che quai dat. Has in frac da festa in pau sco ch’i tutga? E la chamischa alva? Ed il culier?»

«Gea, ti has propi raschun. A quai n’hai jau gnanc pensà. Jau stoss propi laschar rugalar mes resti. Igl è pauc bel e gnanc tut entir.»

«Vesas! Ti pauper schani has vairamain nair basegn d’ina dunna da chasa. Sas tge, jau vegn vi questa saira e guard in pau co ch’i stat. Jau na vi betg ch’ins stoppia far tut a la bahuta e forsa anc sa turpegiar. E lura betg emblida, èsi d’envidar tut ils giasts, ils amis e la parentella.»

«Gea, sa chapescha. E mettain s’occupar dal gentar, tge dar e nua prender, u betg? Da quai pudessas forsa ti avair quità. Jau hai la chaminada plitost vida. Ma ins pudess forsa cumprar inqual chaussa, far scriver si e pajar da son Martin, u betg?»

«Gliez avess gist anc mancà! Nua has pomai il chau? Far debits per far nozzas? Quai na vegn gnanc en dumonda! Bun ch’insatgi auter ha spargnà e mess da la vart inqual chaussa.»

«O sche ve cun tut, mo ve cun tut, jau sun cuntent sco che ti fas. Jau vi persuenter avair quità da la musica. Juhu, i dat nozzas, o quai vegn legher! Gea, lascha be per bun, mia chara furmicletta, mia spusetta, da la musica vi jau m’occupar. Mes chau vi jau scumetter – ina tala musica n’han ins anc mai udì da nozzas.»

Ed il salip, tut ord chadaina, prenda la furmicletta per ils mauns e sauta e siglia per la via enturn che la povretta vegn tut confusa.

«Uss ma lascha dar, ti sturnichel! Jau hai da prender la laschiva sitga giu da la suga avant ch’i vegn a plover.»

Ed ella sbriga cun ses chanaster vi davos chasa. Il salip fa anc in pèr sigls. Lura stat el tuttenina eri, guarda tut led e beà sur il prà, auza la chomma e suna legramain: Srrrr, srrrr, srrrr!

El è spus!

Ils giasts arrivan

Il di da nozzas arriva. In chaud e bel sulegl sclerescha giu dal tschiel blau, l’aura è buna ed il mund spir verd e flurs. Pli bel na pon ins gnanc s’imaginar! Avant la chasa da la furmicla è l’entira plazza scuada e spulvrada schuber net. Ed enturn enturn s’enclinan las flurs sin lur stumbels e fan stupenta parada.

La chasa da la furmicletta s’avra. Il spus vegn or da porta. El sto sa far pitschen per betg pigliar en l’isch cun ses cilinder. Sapperlot, tge bella cumparsa! Noss salip porta in frac a pizs brin verd, chamischa e cravatta alva e chautschas melnas. La furmicla ha rugalà tut e fatg ora cun il fier ch’i para sco nov. Ses spus è propi bel! Ed ina flur porta el sin in’ureglia ed ina melna en bucca. Igl è in daletg per ils egls!

La spusa sto guardar e guardar ed è tut enta parvis. Ma er ella è fina en ses vestgì da vali cotschen brin e ses fin chapitsch da la colur da la rassa. Vi dal culier e las mongettas ha la cusunza cusì bels pizs. Per las pantoflas da spusa ha il chalger fatg vegnir dal pli fin tgirom cotschen.

«Sche mo els vegnissan ussa, noss giasts», suspira la furmicla. «Gnanc ils chombrers èn d’enturn ed il sulegl stat gia vaira aut.»

«Lascha be, mia buna spusa. Ins sto dar peda a la glieud da far lur chaussas. Spetgas vess?»

«O jau hai in malruaus, bunamain sco ina tremblitga. Sche mo nossa festa varga senza maluras!»

«Tgutgarias, mia chara! Ti mo prenda si lev! Ma stà, guarda vi là, tgi che vegn sur il salisch nà!»

Ssssim! Ssssum! E la signura vespra ed il bau son Gion da Darsvennas sa platgan en ina giada sin la via davant ils spus. Quai èn ils chombrers ch’han da cumpagnar oz spus e spusa.

«Ma bun di, bun di!», salida la vespra, tegnend si il piz da sia rassa melna cun sdrimas nairas. «Ed essas levads saunamain e co statti cun noss chars spus?»

E davos la vespra cumpara il bau son Gion en in bel frac verd blau. Propi da grond signur. El fa ina reverenza fin giun plaun.

«Gratulesch, gratulesch! Buna ventira ad omadus. Stupent’aura da nozzas, navaira. Ussa mo allegher, bella spusetta!»

«Bainvegni! Ed engraziel che vus essas vegnids», respunda la spusa.

«Gea, sajas bainvegnids, mes amis! Sa chapescha, mes bun cumpar da Darsvennas, legher lain nus far, sunar e chantar.»

«E qua hai jau purtà in pitschen regal», di la vespra, «in regal da nozzas per vossa chasa. Dus tarpuns grischs che jau hai mezza tessì la stad passada. E qua anc ina cria mel-paira, da quel da l’atun vargà. Prendai en pasch!»

«Ma ti fas bler memia bun, chara amia. Tge pensas ti era?», di la furmicla tut stutta. «Engraziel da tut cor persuenter.»

«O jau na vegn per cas era betg cun ils mauns vids. In auter ha era emprendì in zic maniera.» Ed il bau son Gion prenda in bufatg satget orasut ses frac. «Quai è dal pli fin graun ch’i dat si Darsvennas, da l’extra fin. Quel dat las pli delicatas buglias e pettas. Igl è pauc, ma da cor.»

«Ai ai, cumpar! Quest qua n’è betg pauc. Quai ha il detg pais, sapperment! Dieus paja milli giadas!»

«Tge pensas! Chala po d’engraziar e lascha per bun! Ma stai, stai!» Ed il bau son Gion tegna in maun davos l’ureglia e taidla. «Udis? Tge è quai? Sapperlot, co che quai tuna bain!»

«Haha! Da questas chaussas n’avessas vus betg spetgà», ri il salip. «Quai è la musica che vegn cun noss giasts. Navair, quai èn propi tuns da vaglia!»

Tschindarata, bum bum bum, cri cri, simseri simseri, sum sum sum. La musica. Tge bagascha da musicants cun gìas, trumbettas e clarinettas. E co ch’i stattan sidretg e van bain en il pass! Ils instruments traglischan en il sulegl. I dat tut sbrinzladas, cura ch’in u l’auter fa in paus e volva ses instrument per laschar daguttar ora la spida. E tunar tuna quai. Pelvaira, quai è propi bel!

Spus, spusa e chombrers stattan a l’ur da la via per laschar passar ils musicants. Il salip na po betg laschar star da dar il tact cun ina chomma. Fanestras e barcuns da la chasa da la spusa èn plain chaus che guardan e taidlan questas melodias festivas. E davos la musica vegnan ils envidads en ina lunga chadaina.

Il til sa ferma.

«Bravo, bravo! Bravissimo!», tuni da tuttas varts.

Ils nozzadurs èn fins, finezza e da buna luna, inqualin mez ord chadaina. Ils spus èn dalunga tschinclads da lur giasts che vulan far ils auguris.

Il bau-fravi da la nobla famiglia da Scarafag vegn ordavant cun sia signura a bratsch. Els fan ina gronda reverenza avant ils spus.

«Noss pli sincers auguris, chara spusa e char spus!», di il bau-fravi in zic tras il nas, auzond betg mal sia stupenta corna. «Mia dunna ed jau engraziain per la creanza, che vus avais fatg l’onur a nossa chasa, envidond nus a vossa festa. Noss servients vegnan a preschentar a vus in pitschen regal.»

«Sapperment, co che quel sa discurrer», pensan quels che stattan d’enturn e taidlan cun bucca averta.

«Engraziel per voss curtaschaivels auguris, signur da Scarafag», fa il salip sia reverenza. «Nus avain grond plaschair e legria, mia spusa ed jau, che vus vegnis a nossas nozzas.»

Ed ussa sa fultschan era ils auters natiers, tutgan maun als spus e dattan lur regals:

In grond salip verd ed in da las alas cotschnas, mintgin cun ina cria vin da rugada.

La buccaria en rassa brina ed il bist da saida naira dat tuaglia e serviettas alvas, tessidas or da flurs-tscharescher.

Alura vegn il tavaun cun sias duas mattauns. Mintgina che porta in chalisch plain rugada da mel.

Il padrin da la spusa, l’avieul Sumsum, e trais da ses camarats mainan natiers ina crosa da nitscholas dal pli fin mel da flurs.

«La flur dal mel per tai ed el!

Possia far bain, nus giavischain.»

Uschia chantinan els, tschentond lur greva chargia avant ils spus.

Lura ina fulla da tschittas, alvas, blauas, brinas e giaglias cun pulvra da sulegl sin las alas. Lura il bau-tèc ed il bau Nossadunna ed ina rotscha grigls e salips da l’entira parentella. Da la vart da la spusa in furmiclim senza fin, furmiclas melnas, cotschnas e nairas. Schizunt da quellas che sumeglian damas, ch’han las alas lungas sco vels sur il dies giu.

Ed igl è in virivari, in ramurim e sunim da tschients vuschs e reverenzas ed auguris e cumpliments senza fin.

Ils spusads vegnan bunamain confus da quest schuschuri. Talmain han els da salidar, da tutgar maun e d’engraziar per tut ils buns giavischs ed ils bels regals.

Pir a la fin vegn anc in grond filien da la crusch. «Buna ventira!», di el. «Igl è plitost ina chaussa rara ch’insatgi sa fa da parent cun mai. Perquai n’hai jau betg savens chaschun da far festa. Ma oz engraziel jau che vus n’avais betg emblidà mai e ma vi era legrar.»

Ed il filien rasa ora ses regal, ina finezza taila sco ina saida da la pli bella. «Quai dat sumbrivals sin las fanestras da vossa chasa. Jau hai tessì lien l’argient dal sulegl e l’aur da la glina e springì la taila cun rugada da las rosas selvadias. Dieus pertgiria vus e vossa chasa!»

«Engraziel, engraziel!», respunda la spusa e svolva, tut surprendida da la legria, la bellezza taila traglischanta.

Il til da nozzas

«Audas, i tucca! Nus stuain ir!», scutina il salip a sia spusa.

In giuven tavaun è sa pendì vi da la tretscha d’ina flur brunsina blaua. El tira e tira ch’il battagl va tut a la sturna e fa ting, ting. Ed il tavaun fa tranteren brum, brum, brum. Igl è precis sco da tutgar d’ensemen e tuna propi bain!

I dat in brav chatschim e stuschim, enfin ch’il virivari chala ed ils pèrs èn semtgads. Il signur spus sa posta ordavant, accumpagnà da la vespra che va sco dad ir sin ovs. Lura vegn cun pass franc il bau son Gion che prenda la charina spusa per il maun.

«Ussa mo curaschi e betg avair tremblitgas, signura spusa! En in’uretta è tut varghentà.»

Parents ed amis suondan dus a dus, scutinond e baterlond legramain. Igl è uschè ina bell’aura narra!

Il dirigent da la musica, in tarment salip en mondura verda, fa in segn cun in fain. Las signuras dattan anc spert ina tratga al vestgì ed ina stritgada sur ils chavels. Ils signurs tiran guliv la cravatta.

Marsch!

Ils instruments sunan e givlan. Il til sa metta sin via.

Flurs da tschient colurs sa gennan e fan reverenza al bel pèr da nozzas. Millis fains verds, mellens e brins s’enclinan e sbassan lur spia per far onur als nozzadurs. Ina merlotscha chantina. Il bun sulegl fa bucca da rir e sterna, per dar er el insatge, daguts dad aur sin la via sur la quala las nozzas passan. La senda dal furmicler vegn tuttenina tut quieta e bandunada.

Premuradas masseras

Dal chamin da la chasa da la furmicletta s’auza entant in fim blau en l’aria. I preparan il gentar da nozzas. Ina buntad odur da perdunanza vegn or d’ina fanestra-cuschina. I savura da spinat e tschagugliuns brassads, da schuppa da charn, da fratem e brassà. In’entira roschada da furmiclas chaminan d’ina chombra e stiva a l’autra e filan da las stgalas si e giu. Autras portan aua en pitschnas cuppas da schluppets u rabitschan frustgas per la cuschina. Tut che sa dovra e sua. Tranteren aud’ins mintgatant ina vusch setga che cumonda quai e tschai cun allè ed allò. Lura tuna il schluppegiar dal fieu ed il stgadanar da viertgels e vaschella.

Il gentar vegn servì da quella bell’aura en il curtin davos chasa. Las maisas èn semtgadas. Dus amis dals spus han fatg quella lavur. Fegls lungs da plantagen han els stendì. En ils chantuns han ils maisters enguttà las maisas sin ferms costs da traifegl ch’els han resgià suror sin mesira. En trais lungas retschas stattan las maisas. Mintga giast ha ses plaz. Las sutgas èn fatgas da plattettas da miscalcas.

Las servientas mettan a maisa. La dunna dal garlogn fa la cuschiniera. Ella dat sias ordras e controllescha che tut saja en urden. Quella sa anc co ch’ins fa! «Ussa mattauns, auzai las chommas! Prendai or da stgaffa las cuppas bellas da glogn, per mintga giast ina. Ed ina spina da chagliastretg per furtgetta en mintga plazza. Dumbrai lura sco ch’i s’auda! Allè!»

E las servientas festinan e turnan cun plunas vaschella.

«Nua èn pomai quels dal vin?», tuna puspè la stgella da la cuschiniera. «Quest butschin duess esser spinà e tut.»

«Gea gea, cumar, nus vegnin, nus vegnin», tuna ina vusch nà da l’isch-tschaler.

Dus ferms salips da las alas blauas rodlan ina gronda crosa da nuschs or da tschaler. Cun hoho e hodai auzan els il butschin sin in fegl-darsvenna. Igl è dal meglier vin da rugada. Cun ina spina-roser vegn il butschin spinà. Els chatschan in strom-darsvenna en la fora e serran quella cun in cucun. In pèr daguts crudads sin il pastg litgan els si cun il det. Tge buntad vin! «Ussa pudessan ils nozzadurs vegnir. Il gentar fiss tant sco semtgà», tugna la cuschiniera. «Ma noss plevon è in pau vegl e na vegn betg giu dal flatg cun ensinar.»

«Gea savais, cumar, far nozzas è insatge tut spezial e vul temp e peda. Quai na fa betg tala prescha. Hajas in pau pazienza!»

«O vus guardassas anc ditg en set vanauns, navair, e na rumpais betg il chau. E pir cura che tuts èn qua, ils flattims e cumpliments ch’i fan da sa metter a maisa. D’unfisar la crappa èsi.»

«Ma basta», manegia l’auter dals famegls. «Cur ch’igl è las uras vegnan els en tutta cas. Gigin na vegn cartaivel gnanc in a turnar a chasa, pens jau.»

Las nozzas

Sut il coller grond sper il grip è vegnì fatg si ina lautga per ils nozzadurs. Las amias da la spusa han garnì quella cun verd e flurs dal prà. Igl è in bellezza guardar! Enturn enturn èn sa pustads ils nozzadurs. Mintga giast sesa sin ina sutga verda da traifegl. Il pli davant ils dus spus, il chombrer e la chombrera. Ils musicants stattan in zic dad in maun. Els han gist finì da sunar ina bella chanzun da nozzas. Co che quai ha tunà bain e lom! La chombrera ha il cor che bunamain lieua. Ella fruscha giu duas grossas larmas cun il fazielet da saida. Era las mattauns dal tavaun èn fatschentadas cun ils fazielets. Il tavaun vegl pupla e marmugna insatge da firlefanzas e bragialim da dunnas.

Ussa leva in vegl grigl en pe. Sia mantella naira tanscha bunamain fin giun plaun. El ha da far il plevon ed ensinar ils spus. El va plaunsieu da dus stgalims si sin ina platta e sa volva vers la rimnada. El fa ina reverenza vers ils spus ed in segn cun sia cornetta naira. Il bel pèr leva en pe e vegn nà sin il pass davant il plevon. Tut che ha da guardar! Igl è in tschantscherlim e far sproposits tranter la raspada.

«Tge bellezza pèr!», scutinan las tschittas blauas.

«Gea, bellezza!», manegian er las alvas e melnas.

«In stupent schani, il signur spus! In grond e bel mat», dattan las buccarias il chau.

«Guardai co che la spusa è charina!», sunan ils avieuls in si per l’auter. «Gea, e lura na vegn ella betg cun ils mauns vids. Ins sto era avair insatge per la fom, sch’ins vul esser maridà. Be da l’avair gugent in l’auter na pon ins betg viver.»

«O, il signur spus ha tuttavia era ses bun mastergn», dat il bau-tèc tranteren. «Musicants sco el na datti betg sin mintga chaglia.»

«Hahaha!», ri il da Scarafag che volva il chau si per el. «Gea gea, mastergn! Be donn ch’il tschaiver na dura betg l’entir onn.»

«Tascha uss e na fa betg da maltschec!», al bintguna sia signura.

«Mo ch’els hajan la pasch e vegnian ventiraivels, navair cumar», di il bau da Nossadunna si per ina tschitta blaua. «Il rest èn lura fatgs da mintgin e betg dal cumin.»

«Gea gea, vus avais tutta raschun, gliez pens jau era. E dal rest scheva mia tatta adina: ‹A tgi che Nossegner dat il tschut, dat el era il pastget.› Ma psst! Nus stuain tadlar.»

Il vegl plevon ha avert ses gross cudesch ed è semtgà d’ensinar il pèr. Ma i va anc in pulit mument, fin ch’il sunim e ramurim sa calmia en la raspada.

La disgrazia

Dus masets èn sgulads sin il coller e guardan spir marveglias tranter las chaglias enagiu sin ils nozzadurs.

«Zizipi, zizipi, zizipi! I maridan oz e quest di. Audas ti?»

«Zizipi, zizipi, zizipi! Nozzas fani. Gea, propi, zizipi!»

E da l’autra vart sin il lausser sesan dus fringhels. Els han in plaschair e fan ir la mola tant sco ch’i mo pon.

«Ferlin, ferlin, firili!», di el. «Sas ti anc dal di, che jau cun tai sun ì da questa stgala si?»

E l’utschella, dond cua e chau: «Firili, finc, finc, firili! Crai a mai, gea propi, jau ma regord di per di.»

Ed omadus guardan cun bucca averta tranter il chagliom enagiu.

«Vulais Vus, signur Salip da Prasetg», tuna ussa la vusch balluccanta dal vegl plevon, «vulais Vus prender per Vossa dunna la giuvna Furmicla da Furmiclera?»

Ils envidads stattan sco mieurets. Nagin che fa mucs.

«Srrr, srrr!», di il spus, quai che vul dir tant sco: Gea, gea!

«E Vus, giuvna Furmicla da Furmiclera, vulais Vus prender per Voss consort il signur Salip da Prasetg?»

La vuschetta satiglia da la spusa di in gea brausel e fin, betg zic pli ferm ch’il pli lev schuschurar d’in fain u d’in fegliet.

Il plevon auda plitost mal. El n’ha udì nagut e stat anc adina, spetgond la resposta. Il salip realisescha quai e scutina en l’ureglia a sia spusa: «Ti stos respunder pli dad aut, el auda mal.» Ed el auza il cumbel per dar ina leva bintgunada.

Ma enaquella, tge disgrazia da las disgrazias, sa glischna il spus sin la platta. El vul fitgar pe. Ma ses pes van orasut sco da scursalar.

«Per l’amur da Dieu!» La spusa dat in sbratg e vul tegnair sidretg el. Memia tard! Uschè lung e lad sco quai ch’el è, dat il salip en costas e croda ina pluntanada giu per la platta. Ins auda in ujee! ragagnant ed in plirim da dolur. Ils nozzadurs stattan sco schirads e cun alas sburritschidas. Quels che sesan il pli damanaivel stattan si e curran natiers per dar agid. In pèr signuras van en svaniment. Il pauper grigl stat sin sia platta sco sturnì.

«Segner char! Tge chaussas, tge chaussas!», di el, tremblond da l’anguscha. Intgins dals envidads emprovan d’auzar en pe il disgrazià. Ma tut adumbatten! Il pauper spus lamenta da grondas dolurs.

«Oje, oje! Uuu, jau stoss avair rut las costas. I fa dolurs!»

«Quai na gida tut nagut», manegia il vegl tavaun. «Nus stuain metter a letg il pupratsch. Semtgai ina purtantina!»

Quatter dals musicants mainan natiers in fegl coller grond e lad. Cun tut quità vegn il blessà tschentà sisur. Els auzan la purtantina bufatg si da plaun. Il salip plira e sa zulla dal mal.

«Zizipi, zizipi, zizipi!», di il maset si per si’utschella.

E lezza: «Guarda ti, co ch’i po ir cun siglir! Quel là vi na po betg pli levar si!»

Buns gidanters

Tut tristamain turna il til da nozzas vers chasa. La paupra spusa va suenter ses spus a bragind chaudas larmas en ses fazielet da saida. La vespra ch’ha era ils egls plain larmas maina ella per in bratsch. Tuttas ch’emprovan da consolar la povretta cun in bun pled.

Il spus blessà vegn mess a letg en stiva da sia chasa. Ils envidads stattan enturn tut consternads.

L’avieul Sumsum intercurescha la frida. «La costa è tut blaua. El sto avair tschiffà ina detga frida. Basta, fatg è fatg. Quai na vegn betg meglier dad oz sin damaun.»

La vespra vegn cun in cuppin vin, tegna si il chau dal salip e fa baiver el dus trais sitgs. Ins vesa ch’il vin fa bain.

In’amia da la spusa porta ina buttiglietta spiert da camfer. La spusa stat uss in pau meglier. Ella unscha e fruscha sezza cun tutta premura las costas blauas dal salip.

«Jau manegiass da liar si feglia da plantagen. Quai è ina buna medischina», cusseglia la buccaria.

«Gea, u forsa in pau taila-filien», manegia la signura da Scarafag.

«Metter si feglia-malva e feglia da latg mellen, gliez fiss il vair per trair ora ils tissis», manegia il bau-tèc.

«Noss vegls duvravan la buglia da semglin per talas maluras», sa fa udir il bau Nossadunna. «Ma ins la sto metter si uschè chauda sco ch’ins po vertir.»

«Jau empruvass cun in plaster da rascha vaira ferm», dat l’avieul ses parairi. «Quai ha gia gidà tants e tants.»

«Ins sto surtut far adatg da dumagnar la fevra», declera uss ina furmicla gronda cun alas. «Tegnair si sdratscha bletscha tut a dubel e dar té da chaminella.»

L’itg da medegiar

«Chalai ussa tuttina cun voss tes e tisanas. Quai èn triaccas per schlavazzar la beglia», s’annunzia il tavaun che sa in pau dal tut ed ha ina memoria sc’in chaval.

«Gea savais, tenor ses planschim al stoi avair tschiffà endadens. E per da lezzas chaussas dovri autras medischinas. Per noss pauper spus datti mo in remedi. Sche mo tadlai», cuntinuescha el, vesend las marveglias dals auters. «Mes tat barmier ha era gì tschiffà ina tala frida ed aveva las costas uschè blauas sco ils pli blaus izuns. Strusch flad en il venter aveva el, cura ch’i han purtà il pauper tat en chasa. Nus avain empruvà dal tut. Ma nagut n’ha gidà. Cun il tat gievi mender e mender. Co che la buna tatta plirava mintga damaun si per nus pitschens: ‹Il tat sto murir, noss pauper tat sto murir!› Basta, senza fraud e per ventira avain nus udì d’in medi ch’haja in itg tut aparti. E nus avain survegnì l’itg e lez ha gida cun ina giada.»

«O sche nua stat quest medi, char vischin? O schai po dabot!», roga la furmicletta cun larmas ed ils mauns a Dieu. «E sche jau stuess ir fin la fin dal mund, jau vom persuenter.»

«Gea, quai vi jau gugent dir a ti, paupra spusetta. Ma lunsch lunsch èsi. Igl è il docter Bau Dalaua che stat vi Surmar. Lez ha da quest bun itg.»

«O sche lura vom jau immediat persuenter.»

«Mo plaunsieu! Ins po gea era trametter insatgi», di il tavaun. «Sas, Surmar è lunsch.»

«Na na, mezza vi jau ir e senza targlinar. Suenter la senda vi jau dumandar tgi che jau entaup per via ed avant las chasas. L’itg sto nà. Mes spus sto turnar saun!»

E sa vulvend a sia fidaivla chombrera, la vespra, roga ella: «Ti chara amia, hajas po quità da mes pauper spus fin che jau turn. Mias soras ta vegnan a gidar.»

«Gea, ti mo va senza quitads. Nus vulain far tut noss pussaivel.» E la paupra furmicletta sienta anc giu las stellas da suaditsch a ses spus sventirà.

«Sche sta bain, mes char bun spus. Hajas po quità da betg tschiffar fraid. E betg ta desperescha. Jau turn uschè prest sco che jau sai e poss. Lura vegn tut meglier, navair, e nus vulain ans legrar ed esser ventiraivels.»

E la spusa, la resoluta furmicletta, prenda il fist da viadi e dat adia enturn enturn. Anc ina giada guarda ella sin ses pauper spus. Ma ella dumogna las larmas e las retegna en ses ferm cor.

«Sche Dieus pertgiria! Va en num da Dieu!», cloman amis ed amias, salidond cun mauns e cornettas.

E la curaschusa furmicla prenda la via sut ils pes e va. Tut sul suletta va ella la lunga tenda vi Surmar, pertge ch’en ses cor ha ella gugent ses pauper salip e trembla da perder el. E senza ch’ins vesia, va cun ella la ferma speranza da pudair salvar questa chara vita.

A chasa

Igl è fraid enviern. Ni flur ni verdin sa mussa sin la cultira. La prada è morta. E nua è il bun sulegl da la stad? El è sa zuppà davos la taila grischa che cuverna il tschiel. Entadim las vals stat il suffel a lajetg. El sa scufla e buffa ses flad fraid sur la vallada. La roma niva da las plantas sa snuescha. La feglia crudada giascha en munts sin la terra fraida e trida. Ins auda ni tun ni sun. Tut è mit e quiet.

Ma tadlai! Per la senda che va tras il guaud vegnan pass, pass levets e stanchels ch’ins strusch auda. Ina viandanta. Tgi èsi?

Pelvaira! Quai è gea nossa paupra furmicletta. Ella vegn nà da Surmar. Pir ussa? Gea, Surmar è lunsch. Enta maun tegna ella il fist, sut bratsch in pachet, lià ferm e bain en crusch. Il custaivel itg per medegiar ses spus, il legher salip.

«Bun che jau sun prest a chasa!», di ella. «Co che jau sun stancla! Ma uss è gea tut bun. A chasa, a chasa!»

Ses cor è spir legria, pensond da sa vesair. Ed ella festina vinavant sur crapella e dascharina.

In corv sgola sur la via e di cun sia vusch stitga:

«Cra, cra, cra! La vita pass’e va, acceptia quel che sa.»

La furmicla sa snuescha. Tge vul quest impertinent cumpogn cun ses pled? Ed ella va vinavant; ma ella ha grev sin il cor.

Tuttenina in scruschignar davos ella. Tge tema! Dus mattatschs vegnan per la senda, runond in bel pignol verd. La furmicletta sa zuppa sut in fegl da badugn e lascha vargar ils dus mattatschs. Ella auda co ch’in di a l’auter, giond sperasvi:

«Nus avain gì ventira da chattar in uschè bel pignol. La mamma vegn ad esser cuntenta.»

«Gea, gea!», respunda l’auter. «E pir puschmaun lura, la saira, cur ch’el è spir chandailas ardentas e cordas e stailas dad aur. Quai vegn lura bel!» Ed els vargan.

Il guaud va a fin. La cultira sa derasa davant la furmicletta, la cultira grischa e fraida.

«Qua vi sut il rieven è ussa nossa chasa da Prasetg. Jau poss tscharner il spitg dal tetg», pensa la furmicletta, tut consolada. «E vi là, mo in tschancunet plinenvi sa chatta la chasa da mias soras. Prest, prest sun jau a chasa!»

E la furmicla va cun nov curaschi. Sin il rieven brin sur la senda stat in bel casetg da lain.

Tristas novas

«Quai è gea la chasa da mes padrin Sumsum. Jau vi ruassar in mumentin. Ma co fissi sche jau spluntass e salidass anc dabot il padrin e sia glieud?»

Ditg e fatg. Tec tec tec! splunta ella bufatg. Tut quiet. Nagin che dat sinzur. Tec tec tec! turna ella a dar en l’isch baintant pli ferm.

Ins auda pass. La clav sgrizia en la serra. L’isch s’avra. Tut dormulent stat Sumsum sin porta.

«Tgi èsi? Ma guarda! Es propi ti quai, furmicletta? Nus eran gia tuts en cucca. E turnas pir uss nà da Surmar? Quai na vegn betg ad esser. Sche bainvegni, bainvegni, figliola!»

«Buna saira, padrin! Jau hai mo vulì salidar. Ma schai, co statti a chasa? Tge fani? Tge fa mes spus? È el in pau meglier?»

«Ma, ti dumondas ina massa chaussas en ina. Spetga in mument! Igl è ina stoda fradaglia. Jau vi mo dabot metter si chapitscha e trair en il mantè. Bun pia, ussa mo ve, pitschnetta! Jau vi gist vegnir cun tai fin vi chasa.»

Ed els van per la senda da Prasetg e Furmiclera.

«Ussa schai, padrin, co statti? Tge fa mes pauper spus?»

«Gea, sche co duai jau dir? Ma, betg uschè mal. Gea, el stat pulit.»

«In pau meglier, navaira padrin? El po levar, u betg?» Ed ils egls da la furmicletta pendan vi da la bucca da Sumsum.

«Sas, figliola. Jau na vi betg far dascus. La vita varg’e va...»

«Padrin! Tge vul quai dir? Quests pleds ha era il corv cratschlà avant.»

«Ti has in cor ferm e stataivel, furmicletta. Sas, ins na sto betg temair da perder quest zic vita. Primavaira e stad na cuzzan betg semper. Tes pauper spus è mort.»

«Na, padrin! Quai na po, quai na vegn betg ad esser, sche Dieus vul!» Sco in spiert stat la furmicla ed è sin il precint da dar enturn.

«Gea, Dieus vul uschia. Sajas ferma e brava. Oz in e da maun l’auter. I vegn per tuts il di. E ti has fatg il tieu.»

La fidaivla furmicletta

Betg sun fa la furmicletta, la povretta. Ma sias larmas crodan sco fava sin la senda.

«Lain ir, padrin!»

«Gea, nus lain ir.»

Sper la platta sut il coller grond sa ferman els. Il suffel muventa la feglia melna, crudada a munt sut il chagliom. Mintgatant in fegl che s’auza dal mantun e va tut irrità sur la cultira grischa. Tranter la feglia morta sper la platta sa chatta in mantun. Sumsum mussa vi sin quel senza dir pled. Gnanc in sun rabitschass el or da sia bucca.

La furmicletta chapescha. Ella dat in sbratg da dolur e sa bitta sur la fossa. Ses corp sa zaccuda dal bragir.

«Ussa chala da plirar, ti povretta!», di Sumsum tuttenina. «Ve uss e va en chasa tar tias soras. Ellas vegnan a durmir. Ma la clav-chasa è gea en il barcun sper l’isch. Fa uss per cumond e ve!»

E Sumsum, sez tut contristà, prenda bufatg la furmicletta per in bratsch.

«Ve, figliola, lain ir en chasa. I cumenza a naiver. – Ma, tge è quai? Per l’amur da Dieu! Il maun è gea tut fraid ed airi. – Furmicletta! Tge has?», cloma Sumsum plain anguscha.

Betg sun! Sumsum va cun il maun sur il frunt a la furmicla. Tut fraida. Morta.

«Es morta, navair, morta es ti povretta! La dolur ha rut tes ferm cor, ti brava e valurusa furmicletta!»

*

Da la taila grischa dal tschiel crodan levas scrottas alvas. Sco millis e millis legras flurettas e tschittas da primavaira. Bufatg bufatg sa tschentan ellas sin la terra grischa.

«Pst, pst!», scutinan ellas ina a l’autra.

«Vegni bufatg, soras, mo bufatg! I dorman!»

E cun manuttas sveltas e lingieras taissan ellas sur il mantun sut il coller grond in bellezza vel alv – in vel da nozzas per il legher salip, il sunader, e sia spusa, la fidaivla furmicletta.

Text da la chanzun populara

Salip e la furmicla

che levan maridar.

Salip e la furmicla

che levan maridar.

Hoissa, hoissum,

hoi tirala rideridum.

Il bel salip quel scheva

ch’el veglia sa spusar.

Il bel salip quel scheva

ch’el veglia sa spusar.

Hoissa, hoissum,

hoi tirala rideridum.

E la furmicla scheva:

Sche vuls ti forsa mai?

E la furmicla scheva:

Sche vuls ti forsa mai?

Hoissa, hoissum,

hoi tirala rideridum.

Il bel salip quel scheva:

Gea mes giavisch fiss quel.

Il bel salip quel scheva:

Gea mes giavisch fiss quel.

Hoissa, hoissum,

hoi tirala rideridum.

Els gievan sin l’altar

per metter en l’anè.

Els gievan sin l’altar

per metter en l’anè.

Hoissa, hoissum,

hoi tirala rideridum.

Ed il salip cupitga

ch’i sigl’ or il tscharvè.

Ed il salip cupitga

ch’i sigl’ or il tscharvè.

Hoissa, hoissum,

hoi tirala rideridum.

Sur mar va la furmicla

per itg da medegiar.

Sur mar va la furmicla

per itg da medegiar.

Hoissa, hoissum,

hoi tirala rideridum.

L’è ida suenter Pasca

turnada da Nadal.

L’è ida suenter Pasca

turnada da Nadal.

Hoissa, hoissum,

hoi tirala rideridum.

Cur ch’ella è turnada,

er’ il salip spartì.

Cur ch’ella è turnada,

er’ il salip spartì.

Hoissa, hoissum,

hoi tirala rideridum.

L’è ida vi sur fossa

bragind ch’ell’ha rut l’ossa.

L’è ida vi sur fossa

bragind ch’ell’ha rut l’ossa.

Hoissa, hoissum,

hoi tirala rideridum.

Indicaziuns bibliograficas

Sep Mudest Nay. Il salip e la furmicla. [Transposiziun da la versiun sursilvana cumparida en il ‹Cudisch de leger per las scolas primaras romontschas, tierz onn› e sco stampat separà (1940)]. Supplement: Text da la chanzun populara tradiziunala. Maletg da la cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2016).